Cesarhanmun/geonobi-data huggingface dataset:
地名: 鏡城 (咸鏡道, 都護府)
年: 1487.0

○庚申/永安道築城巡察使洪應來復命。 上引見曰: "金丹多茂欲移居下三道乎?" 應啓: "觀丹多茂, 雖下三道, 必欲移居矣。 此人素與兀狄哈有怨, 其後解仇, 一日與之射的, 兀狄哈矢盡, 丹多茂連射二人殪之。 以是更構怨, 丹多茂避仇來投於我, 必不肯還矣。 丹多茂年將七十, 其妻亦老, 有子女四人皆微弱, 長者年甫十五, 保無反覆之慮。 雖仍居惠山無妨。" 上曰: "丹多茂避仇逃來, 何必移入內地? 仍居惠山可也。" 應又啓曰: "臣到五鎭, 每處必招城底野人饋之, 居一鎭者, 或百五十人, 或多至三百餘人, 鍾城尤多。 饋餉時, 皆頓首謝曰: ‘上恩至重, 感極天地。’ 野人在鎭將前, 俛首聽命, 有同奴隷, 小有非違, 邏卒以杖亂打, 野人畏縮趨出。 其服我國邊威如此。 臣觀五鎭, 城邑宏壯, 居民稠密, 祖宗規畫處置, 至爲遠大。 但兵器常時帶著, 不如南方之韜藏, 故易致破毁。 請角弓、弓絃等物, 間歲入送分給, 以慰軍情。 今五鎭判官, 以文臣差遣, 奉法莅事, 其所長也, 但不合於防戍之任。 然爲府使所敬憚, 府使不敢爲非, 不無有益。 但以離妻子戍絶域爲苦。 文臣雖能射者, 廢棄不習以避之。 請於初授或遞任時, 命加級勸勵。 慶興、穩城等邑奴婢數小, 野人饋餉時, 令軍士執饌物, 事體未便。 當給公賤以益之。 但北道公賤不敷, 請以私賤之居本邑者定給, 而以散接公賤給其主。 明川縣其地沮洳, 屋宇卑湫, 而距海甚遠, 採進上海物者, 經數日乃還, 甚有弊。 其民欲就近海處, 擇高燥地移排, 請從其願。 會寧府軍儲, 前此多至二十萬碩, 近因守令非人縱意妄費, 所秏甚多, 留穀甚少。 節度使卞宗仁言曰: ‘會寧, 大邑也, 儲穀不可不多。’ 請或納近邑田稅, 或用緜布貿穀, 以廣儲峙。 鏡城居斡朶里
              李阿乙加茂見臣, 言曰: ‘靑巖居人逃入本土者, 我盡力刷還, 至今未得蒙恩。’ 言甚哀懇, 論賞何如?" 上曰: "令兵曹考功勞以啓。" 應又啓曰: "南道節度使無一幕僚, 事體未便。 依南方例, 置虞候; 或依北道例, 置評事何如?" 上曰: "何時廢虞候? 令兵曹考啓。" 應又啓曰: "鎭東堡舊基, 地雖間曠可耕食, 然距本邑四十餘里, 勢甚單弱, 今設堡處, 諸賊要路, 且近本邑, 救援甚便, 不可復還舊基。 同仁堡雖在內地, 多有賊路, 而惠山、雲寵等鎭, 俱隔大山三十里之程, 緩急未及相救。 設此堡, 疊入居民, 以備寇久矣。 今居民不思遠慮, 厭其疊入, 欲革此堡, 不可輕易革罷。 雲寵堡舊基孤單絶遠, 不可守之地。 今設堡處, 地饒宜居, 而乃以爲水勢衝罷、人物不阜, 鼓動妖說, 誑惑衆聽, 不可輕易移排。 請竝仍舊。 燕臺、阿山兩驛之間, 相距不遠, 故今欲合置一處。 如此則距綠野、雄無站各百餘里, 距行營鍾城各九十里, 四面相距遙遠, 往來人馬困斃必矣。 兩驛人吏等請勿合置, 從願仍舊何如?" 傳于承政院曰: "政丞所啓事, 令該曹議啓。"
地名: 鏡城 (咸鏡道, 都護府)
年: 1490.0

○御經筵。 講訖, 特進官李克均啓曰: "今以鄭致亨爲鏡城判官, 致亨迂儒, 不閑武事, 緩急必不能操弓跨馬。 況鏡城實是要衝, 故節度使常鎭守, 及氷合, 節度使巡撫五鎭, 判官獨留府備禦, 臣恐迂儒誤事。 更擇武臣解文字者, 差任何如?" 上顧問左右。 領事尹弼商對曰: "克均累爲邊將, 素諳邊事, 果如其言, 腐儒必不勝任。 前日鄭文炯, 自永安監司遞還啓: ‘以北方守令, 不可偏任武臣。’ 始立文武交差之法。 立法未久, 不可更也, 精揀文臣可當者授之何如?" 上曰: "其擇文臣可任者代之。" 克均又書啓: "刑曹犯盜減死受敎曰: ‘今者文昭殿守僕奴石屎減死。’ 刑曹以全家徙邊, 永屬爲奴入啓。 臣意雖謀反大逆, 猶妻子爲奴而已, 無全家永屬之法, 臣恐此法失入也。" 上問左右。 尹弼商對曰: "臣不見推案, 未知其詳, 如克均言則過重。" 上曰: "其議于領敦寧以上、政府、六曹、漢城府。"
地名: 鏡城 (咸鏡道, 都護府)
年: 1491.0

○司諫院正言張順孫來啓曰: "前鏡城判官柳坰當換內地守令, 吏曹託以無相當者, 仍差京職, 甚未便。 且永膺大君奴婢不下萬人, 而命減雜役, 雜役比稅賦爲重, 貧民代受其弊, 非細故也, 請勿減。" 皆不聽。
地名: 鏡城 (咸鏡道, 都護府)
年: 1506.0

○丁巳/御朝講。 掌令金彦平曰: "罪人田民家財, 皆賜功臣。 然其財産, 乃其初刼奪之物也, 豈可不分揀, 而輕與功臣乎? 且甲子年以後, 刼奪之物, 還本主事, 旣有傳旨, 今者紛紜告狀於本府, 至於事干刑訊, 其弊不貲, 宜更令詳悉分揀。 且功臣賜與臧獲, 勿給路傍殘邑奴婢事, 已有傳旨。 然傳旨前望定者, 則許給事, 亦敎之。 若以殘邑而不許, 則何論其傳旨前後? 當竝勿許。" 上曰: "功臣奴婢, 古亦以殘邑人許之。 今之受者, 亦不多, 何以更改乎?" 正言朴光榮曰: "功臣何必以殘邑奴婢賜之? 路傍殘邑, 則當盡其蘇復之策可也。 且罪人財産推刷時, 非徒族親, 至於事干刑推, 其怨不貲。 如其見著之物則已, 不見之物, 則不必窮推。" 領事申浚曰: "功臣奴婢事, 臺諫之言是也。" 侍讀官金綴文曰: "近者臺諫, 累日合司伏閤, 未蒙允兪。 臺諫則雖一人之言, 猶可聽從, 況合司論啓乎? 且申叔根事, 貪汚莫甚。 在成宗朝, 李季通爲益山郡守, 作農舍於隣邑, 後乃發覺, 罪至永不敍用。 況叔根作農舍於其邑境內乎? 以如此之事, 不爲抵罪, 則曺淑淇事, 何必遣行臺推之乎? 自古與人主爭是非者, 臺諫也; 與人主相可否者, 宰相也。 臺諫雖卑, 人主待之, 一如宰相焉可也。 今則臺諫言之, 必問諸大臣, 而大臣防之, 則必不採納, 臣未知其可也。" 侍講官崔淑生曰: "偏聽大臣之言, 而不從臺諫之言, 則誰肯進言乎?" 上曰: "臺諫之言聽納者, 亦非不多, 如其不可, 則不可聽。" 淑生曰: "臺諫之言, 皆是公論, 可一一從之也。 《書》曰: ‘作朕股肱耳目。’ 所謂耳目。 卽臺諫也。 其言可不從乎?" 特進官高荊山曰: "臣曾爲南北道節度使, 觀其農事, 不唯有水旱之災, 民困役重, 不暇力農。 連年凶荒, 所受官債, 未能償納, 各鎭軍需, 因此不敷。 臣, 去九月遞任上來, 問其鏡城本營軍資遺穀之數, 僅存千餘石。 今兵使辛允武之行, 元定軍官十五員外, 又請加率五員。 自十月至二月, 行營留防時, 則富寧以北六鎭, 輪次支供, 自二月罷戍以後, 本營留防時, 則節度使、虞候、評事及軍官、審藥竝二十三員、伴人、營吏、奴子等竝三十二人, 以鏡城軍資支供。 不獨此也, 本鎭有都尉軍官, 又有敎授官, 三堡萬戶與其軍官等, 亦以本鎭軍資供之。 以遺在之穀, 供此等人, 則太半不及, 不得已使各鎭, 輪次支供, 弊亦不貲。 且今南道軍士, 竝留防北道, 此前古所無也。 其啓請軍官五員, 勿令帶率, 使之省費何如? 且臣爲築城從事官時, 南道三水等處各堡, 一時新設。 防禦緊歇, 彼此如一, 而他堡, 則各設權管及軍官二員, 別害堡, 則加設軍官二員。 其堡土兵元數三十餘戶, 而軍官四員, 從者亦多, 請依他例, 減二員省費爲當。 且 ‘本道居人, 不差軍官之法。’ 載在《大典》, 而去甲子年, 始以本道人差之。 其防禦戍卒, 皆軍官, 素知與戚屬之人, 若鎭將, 使軍官摘奸, 則不能檢察。 非唯軍官爲然, 萬戶、僉使, 亦以本道人差之, 其管下軍卒, 亦皆素知與族屬者, 不能檢察, 或從戍卒之請, 潛使遣歸, 防禦疎虞。 此非傳聞, 臣所親見。 今後兩界僉使萬戶及各鎭堡軍官, 依《大典》, 請勿差本道人。"
地名: 鏡城 (咸鏡道, 都護府)
年: 1509.0

○癸未/御朝講。 掌令李自華曰: "韓恂在廢朝, 以其家進上, 受其直緜布二千五百匹。 厥後長溪守折受, 造其家, 則恂乃告狀曰: ‘國家只買材瓦。’ 乃敢相爭, 貪欲莫甚, 請推。" 檢討官金瑛曰: ‘臣聞倭奴驕驁, 㤼掠我邊氓, 使不得海採。 且鎭將侵暴水軍, 使不得支, 以此防禦虛踈, 有名而無實, 不可不先事而慮也。 前釜山浦僉使崔命同(禦)
                〔馭〕
              下嚴簡, 倭奴愛服, 呼之以父, 莫敢侵犯, 請褒奬。" 知事洪景舟曰: "南方百姓, 在廢朝, 困不聊生, 丐乞於倭奴, 倭奴以此益輕我國。 彼强我弱, 變生朝夕, 如有訛言倭來, 則人無敢拒之計, 宜擇驍勇者, 使守要害之處。 崔命同愛撫軍士如赤子, 以此軍士皆願留。 若有實跡, 則國家當褒以異恩。 崔漢洪, 今爲會寧府使, 若北道節度使有闕, 則如漢洪者, 未易得也。" 領事柳順汀曰: "崔漢洪, 以會寧府使, 可陞爲節度使, 但城底野人之所(贍)
                〔瞻〕
              視, 而以一人爲守令未久, 而陞節度使, 未可也。 人物有數, 請遞會寧。" 上曰: "漢洪母上言曰: ‘不得均勞’ 云, 故下該曹, 該曹以爲不可。" 景舟曰: "鏡城, 六鎭初面也, 野人多居, 用度煩冗, 所任重大, 必擇其有物望者, 差遣也。 金胤文祗純厚, 而無措置之才, 遞任時超遷, 尤未可也。 若無文臣可當者, 則崔命同亦可。" 正言崔命昌曰: "百姓休戚, 係於守令, 當擇賢者。 但人物有數, 豈可盡得其人? 唯勸懲分明而已。 若惠及於民者擢用, 貪殘尤甚者, 雖加顯戮, 未爲不可。" 上曰: "金胤文, 若公議皆以爲不合, 其遞之。"

○臺諫啓曰: "洪景舟庇護崔漢洪、金胤文, 不可不鞫。 胤文聞其名見擬於鏡城判官, 來請景舟、景舟簡通于吏曹, 吏曹不從, 景舟未遂其請, 敢於經筵冒達, 其操弄甚矣。 胤文厭憚邊鄙, 請乞規避, 請竝鞫之。" 傳曰: "胤文及景舟, 果若是, 則不可也。 其召景舟及胤文, 予當問之。" 問胤文曰: "爾欲免鏡城判官, 請囑事, 言者有之。 爾請於何人歟? 其直情以告。" 胤文啓曰: "判官除授後, 則無請屬處。 但臣聞擬望, 其翌日朝, 詣兵判家, 問吾名亦參乎? 答曰: ‘有之。’ 曰: ‘然則吾聞承傳, 以僉正以下員擬望, 如我者非但才器不合, 吾今爲奉禮, 奉禮乃正職, 不當擬也。’ 兵判答曰: ‘果然。’ 此外無他辭。" 問景舟曰: "卿庇護胤文, 通簡吏曹, 不成其請, 假托公論, 以不合啓達, 臺諫言之。 何爲其然耶?" 景舟啓曰: "當初吏曹擬鏡城判官五人, 送于兵曹。 臣見之, 意有不合者, 然不明言某可某不可, 而只言曰: ‘此望數小, 加擬何如?’ 吏曹又擬二人來示, 胤文之名, 亦在焉。 雖意其不合, 不敢發說也。 其翌日, 胤文到臣家問之, 答曰: ‘君亦參焉。’ 胤文曰: ‘令公亦參其議乎? 不知吾之不合而注擬乎?’ 因曰: ‘近來奴僕亡去, 妻亦病臥, 厄會重重, 參望則吾必受點。’ 且至垂淚。 臣心賤之, 乃曰: ‘有父母則已, 無父母而但有妻子, 則男兒何憂遠行?’ 胤文乃請曰: ‘吾之不合事, 通簡吏曹。’ 云, 臣亦以爲不合, 故爲簡贈之。 其後臣不記此事, 而於經筵啓達。 然臣實無挾私也。" 傳曰: "知道。" 又問胤文曰: "觀爾哀乞兵判, 則他處亦有請托必矣。 從當依法推問, 若有之, 則其不諱以告。" 啓曰: "他無請處。" 傳于政院曰: "胤文不直, 其下禁府鞫之。"
地名: 鏡城 (咸鏡道, 都護府)
年: 1510.0

○乙巳/御朝講。 執義金寬、正言李彦浩, 論柳聃年、康仲珍、兪懷哲、李繼福、韓亨允等事, 反覆啓之, 不允。 參贊官李長坤曰: "昨見愁隱豆之議, 他人皆欲許處內地, 金壽童議, 獨以爲華戎雜處, 不可開端, 此萬世經常之論也。 然臣前爲北道評事, 見奴木哈, 居會寧城底。 今觀啓本, 侵責愁隱豆, 使不得安居, 今年農作, 亦皆芟刈, 其勢必不更和輯, 以至於相鬪射殺。 若未得居此, 而入于蒲州, 則其徒衆二十餘口, 反成仇敵。 況今三衛有聲息, 彼得嚮導一人, 爲甚重焉。 凡道路迂直, 軍備虛實, 無不訪問, 且利於分貨, 爭先入寇, 則恐西北生事。 臣意以謂此事, 非如晋
              武帝徙戎於平川。 我朝許居倭奴於三浦之例, 如鏡城、慶源等處, 向化而居者甚多, 捕魚販賣, 無異編氓。 今亦許令分處黃海道, 恐未爲過也。" 上曰: "此言甚當。 前日之議, 欲許處內地, 而臺諫以爲言, 故令開諭還入送矣。 然華戎雜處, 實大可懼, 放寇遺患亦重, 當更廣議。" 仍命還入愁隱豆, 議得于內。 傳于李長坤曰: "所啓野人事, 意欲廣議, 今見啓本及領相議啓, 令更開諭後, 處置未晩, 不須更議。"
地名: 鏡城 (咸鏡道, 都護府)
年: 1511.0

○己丑/御朝講。 大司諫安彭壽、掌令金鏐論啓前事, 彭壽曰: "前日上因冬雷求言, 與成湯六責同意。 《春秋傳》曰: ‘無氷者, 政治縱弛不明之象也。’ 所云縱弛者, 刑罰不中之謂也。 前者李之芳, 在衰絰之中, 杖殺伴人, 以家長殺雇工之法論之, 甚非矣。 中國無奴者, 以雇工爲奴, 我國則不然。 伴人之賜, 乃國家所以重宰相者, 與奴僕、雇工甚異。 太宗朝, 有一宗親, 殺其婢夫, 有司縛致之。 太宗曰: ‘何以縛致宗親?’ 對曰: ‘此宗親, 傷殿下好生之德, 恐逃故也。’宗親雖有罪重者, 不得不告於上, 而縛致者, 以殺人罪重也。 金胤文規免鏡城判官, 而論以徒三年。 人臣當夷險一節, 而胤文如此, 罪固大矣。 然與之芳之事觀之, 有間矣。 蔡壽作《薛公瓚傳》, 固非矣。 然古亦有《剪燈新話》、《太平閑話》, 乃戲玩之爲耳, 亦與之芳之事, 有異矣。 此雖已定之罪, 今當恐懼修省之時, 敢啓。"
地名: 鏡城 (咸鏡道, 都護府)
年: 1512.0

○癸亥/兵曹判書辛允武, 以咸鏡南北道軍額, 具錄以啓曰: "本道軍民單弱, 大槪如此, 城底野人, 厥數倍甚。 莾哈等連結彼人, 出沒南北道寇掠, 以至六月圍城。 其心非止於小寇, 蓋欲侵困我軍民, 以謀大擧也。 令南道節度使, 還其衙眷于京, 常在甲山、惠山行營可也。 衙眷皆在本營, 故節度使在行營之日少, 在本營之日多, 當賊變甚急之時, 何能及禦也? 觀察使率衙眷在咸興, 六鎭申報, 動經旬月, (裏)
                〔裹〕
              糧往來之際, 民甚病之。 亦令勿帶衙眷, 常留北靑兵營, 則凡邊報等事, 可以易達於朝廷, 驛路亦不騷擾矣。 雖欲多入別助防軍士, 兵糧乏竭, 臣晝思夜度, 莫知措置之宜, 計留防軍馬幾許, 一月糧料幾許, 則南道運于吉城, 北道則運于鏡城, 使附近列鎭, 次次相輸, 使軍官以其奴駄受, 事亦甚便。 賊變寢息間, 請量減生物進上。 以臣愚計, 莫知方略, 請採群議施行。 賊變日甚, 不可少緩, 故敢啓。" 傳曰: "今言北道措置諸事甚當。 其於明日, 收議大臣。"

○乙酉/咸鏡北道節度使尹熙平, 以道內防禦諸事, 條列以啓者八。 上以熙平所啓, 命吏、兵曹、戶曹堂上及知邊事宰相會議。 左議政柳順汀、右議政成希顔、左贊成李蓀、右贊成金應箕、左參贊洪景舟、右參贊鄭光弼、吏曹判書宋軼、兵曹判書辛允武、參判洪淑、同知中樞府事李秉正、工曹參判崔漢洪議: "烽燧軍不在候望處所, 驛吏不卽傳邊報, 且不給馬, 以致失誤軍機, 赴防軍士, 累次闕防, 以致守禦疎虞。 其罪皆重, 固宜痛懲。 然非臨敵當陳之時, 則不可擅殺, 隨其所犯輕重科斷, 其中已甚者, 啓聞施行。 凡干軍務, 不檢擧懶慢守令, 節度使亦宜啓罷, 不須別遣宣傳官治罪。 一, 內需司奴子, 亦隷雜色軍, 當有警急, 赴防似合, 但不可一依軍士例赴防也。 其能射者試抄預養, 如値賊變緊急時, 用以助防爲當。 其貢米, 已令限五年輸納所在官, 以補軍資, 限盡更議施行。 一, 本道年壯才疎校生, 定軍役事, 已受敎行移。 明川、吉城, 本是一州, 頃因事故, 分爲二縣。 今還合置, 猶舊時也, 有何弊焉? 革廢未久, 遽爾復立, 政令不一, 事體未便。 但奴婢官屬, 徙居明川, 安業甚久, 一朝棄舊業, 一切移徙, 恐起怨咨。 請待年豐, 漸令移居, 毋使失業。 一, 軍糧其在南方者, 當漸輸北, 其在北者, 不應移置於南。 今南官軍糧, 已令輸入北道, 其軍資不足如會寧、富寧、鏡城、吉州等鎭, 爲先輸入。 北道牟種備給事, 依所啓爲當。 一, 本道軍卒貧窮, 軍裝未能自辦。 前日武庫軍器, 累次下送頒給, 許多軍卒, 豈得均受? 弓絃、弓子、長片箭, 令該司量宜磨鍊, 下送分給。 且長片箭竹, 裁斷輸送兩界, 計軍士數, 各一部分給事, 受敎行移已久, 而迄未輸送。 請令該司督送。 一, 潼關屯田所出, 分付各官, 春納行營, 弊果不貲。 節度使行營支供, 令各官依前輸納, 其屯田亦宜還屬潼關。 但所出甚多, 不可盡爲僉使支用所費, 每年租一百石, 輸入穩城, 補軍資爲便。" 傳曰: "依議施行。"
地名: 鏡城 (咸鏡道, 都護府)
年: 1528.0

○咸鏡北道兵使馳啓曰: "鏡城地勢, 元是低微, 西北兩洞之水, 來注營城, 而西洞之水, 源出長白山, 萬壑爭流, 合爲一洞, 沛然直下。 若遇大水, 則未及隄防。 臣自三月, 率入番之軍, 修築防川, 列植柳木, 外加石築。 又由大石高厚積置, 役重力微, 故時或令城內居民及營奴婢竝役。 今月十三日, 大雨如傾盆, 兩洞水勢大起, 橫奔失道, 衝破大路, 漂沒民家, 不得已徵發富寧以南各邑軍人, 嚴備器械, 大興功役, 庶可壓勝。 世宗大王朝, 以本府城子低小, 又有水災, 大臣獻議, 當移置于龍城云。 但議移鎭便否, 不及水災防備之事。 今以防胡之人, 亦事防川, 軍勞力分, 誠非細慮。 其爲防備之策, 命議施行。" 云。
地名: 鏡城 (咸鏡道, 都護府)
年: 1535.0

○丁酉/御朝講。 領事金安老曰: "近來太白晝見, 久而不滅。 今又冬雷發作, 天變非常。 蓋冬雷之發, 由於陰陽之失度也。 古人云: ‘純陰之月, 陽氣闔藏於地下, 春而發洩, 則萬物生遂。’ 今者陽氣先洩, 萬物難於生遂, 明年農事, 亦爲可懼。 答天之變, 不可以文, 必須人事無失, 人心和睦, 然後天心可和, 天變可弭。 近來人事不順, 故天變如此。 小臣(戶)
                〔尸〕
              位, 罔知攸爲。" 知事柳溥曰: "太白晝現, 久而不滅。 古書曰: ‘太白, 兵象也。’ 且冬雷之變, 極爲非常。 大抵陰陽之氣, 戰(溥)
                〔薄〕
              而爲雷電。 詩曰: ‘燁燁震電, 不寧不令。’ 說者曰: ‘或妾婦乘其夫, 夷爲侵中國, 小人凌君子, 皆其應也。’ 今之有他事, 未可知也, 然當恐懼、修省。" 侍講官金遂性曰: "永川人之事, 人以爲疾怨守令, 而爲之也, 臣以爲不然。 若過去而暫擊之, 則猶可謂之疾怨守令, 而爲之也。 此則其所爲, 至爲已甚, 恐非疾怨守令, 而爲之也。" 獻納李夢弼曰: "乘夜燃火, 而斷破四字云。 其四字, 則不知爲某字也, 然似非無識之人所爲也。 若是奸孽之所爲, 而推於無知之人, 則恐有傍觀, 而竊笑者也。" 安老曰: "(斲)
                〔斷〕
              破四字, 與懸像之事, 何以哉?" 上曰: "冬雷之變, 至爲可懼。 永川人事, 予意亦以爲, 非嫉怨守令者所爲。 至爲荒唐。" 安老曰: "永川人事, 必罪人不自安分, 敢爲凶悖之事, 以快其憤然後已。 朝廷間, 上有聖明, 下有士林, 如兄、如弟, 必須同寅協恭, 而其所議論, 必須平正, 然後朝廷安矣, 天道順矣。 近來以不大之事, 至於紛擾, 大抵議論, 則自當有同異, 然自古雖有過越之言, 心相和平則可矣。 下之人有高論, 而自上酌而容之, 然後可以培養其氣象矣, 而今則與古有異, 若有一論之或異, 則窺伺者, 輒付於其人, 故小臣每以爲懼。 相爭可否於上前之時, 固不可唯而相諾, 要在平心而已。 奸凶之伺隙而離間, 至爲可慮, 朝廷若和平, 則奸人何所窺哉? 進言者, 莫不以奸兇爲啓, 而議論或異, 輒相離間, 恐生自中之亂也。 自上須預知而防微, 下人亦當慮奸人之乘間, 其於論事之際, 雖或相爭, 而退相和平, 而無私憤可也, 近來似無如是事。 古語有之曰: ‘君臣輯睦, 不可圖也。’ 君臣輯睦, 則敵國尙不能圖。 此尤所當省念也。 近者亦爲紛亂, 而自上和解, 極爲美矣。 自上更加堅定, 幸甚。 大抵罪人、罰人, 上豈好之? 朝廷亦豈安而樂之哉? 然必須如是, 然後乃可鎭定故耳。 若安分而思愆, 則亦可以寬假而收敍也。 天地間草木禽戰, 亦皆欲各得其所。 況於同朝之人乎? 勢不得已耳。 朝廷和睦, 乃是修省答災之上策也。" 上曰: "此言是矣。 人心和, 則天心當和, 何有災變?" 安老曰: "大抵應災, 刑獄爲大。 京獄中, 罪之可疑者, 議之似可此意, 昨者已與領議政金謹思, 議而欲啓矣。 蓋赦與疏放, 有罪者幸免, 非所以答災之道也。 但議其疑枉可矣。 獄事有事迹可疑, 而泥於法, 有司難處者矣。" 上曰: "疑獄亦可議矣。" 安老曰: "近來臺諫, 論士大夫之罪也, 原其情而泛論之, 奉傳旨時, 盡入之, 及乎照律也, 亦以此照之, 至爲未便。 祖宗朝傳旨, 則自上折中而下之, 如是可矣。" 上曰: " 傳旨內, 或有一字之遣, 則臺諫還請盡入, 而奉之, 故不得減矣。 臺諫所啓, 與傳旨相同, 亦果未便矣。" 掌令李頤曰: "臺諫旣已盡計, 而啓之, 照律之後, 自上減其罪, 則可矣, 臺諫之語, 有所加減, 則未便矣。" 安老曰: "傳旨, 王言也。 王言, 專以下人之言奉之, 亦爲未便。" 溥曰: "邊備之事, 所當軫念。 加德島設鎭事, 時雖昇平, 而不可不慮也。 滿浦越邊來居野人, 若開諭而不去, 則聲罪驅逐矣。 彼亦雖似可慮, 然外事也。 咸鏡道向化野人, 多辰內地, 如北靑
              無海臺,
                【地名。】
              向化野人, 至爲滋蔓, 尤爲可慮。 前者, 薺浦
              倭奴滋蔓, 朝廷以爲腹心之疾, 而庚午亂作, 國家制之, 至爲幸甚。 咸鏡道
              野人之滋蔓, 甚於倭奴, 若乘間而起, 則禍不可言。 倭奴則以舟師, 只能用劍, 而不能射矣, 野人則陸戰, 其長技也。 長驅而入, 亦爲可慮, 預爲處置可矣。" 特進官尹熙平曰: "北靑
              無海臺, 向化多居焉。 蓋自三國時有之, 今者雖退設六鎭, 咸鏡道本非我國地也。 所謂南沃沮者, 郞今之烏道里也,
                【胡種之號。】
              所謂穢貊者, 卽今江原道之境也。 於春川得貊國之印云, 蓋其地也。 今退居于慶興地, 爲骨間亐知介,
                【亦胡種之號。】
              若長驅, 則可以出來。 前朝之末, 出來于高原、德源之間。 德源有鐵關,
                【地名。】
              蓋來于此矣, 而我太祖大王及李仁佑平治之, 本非我國之地也。 高句麗之都, 今在三衛,
                【毛憐、建州等衛。】
              而東沃沮, 卽白頭山之東, 甲山、三水之地也。 北靑
              無海臺、鏡城
              靑巖向化野人, 自古居焉。 龍城之水, 岐而一泒流于殊乙溫, 一泒流于靑巖, 靑巖之野人, 安業而居久矣。 鏡城城固, 城外長江, 江外民田, 與野人之田, 相間而耕食。 若未及收齊, 而疊入, 則寄其穀于野人矣。 野人今如我國之人, 而又有能文筆者, 與慶源、慶興等處野人, 相通而婚嫁矣。 頃者移來于文川, 地其輩皆胡服騎馬, 以馳獵爲事。 或出來于黃海道等處, 奪取民家所曬之穀, 橫行自恣, 恩及江原道而至于下三道矣。 如此之輩, 推刷則可矣, 若如無海臺、靑巖等處安業者, 推刷則必致搔動矣。" 溥曰: "今雖如此, 五胡立亂可監。 當革心向化之時, 則無異於編氓, 而終使中原爲腥膻之域矣。" 上曰: "如是之事, 若徐爲之所, 則猶可, 若急處, 則當致騷擾矣。"
地名: 鏡城 (咸鏡道, 都護府)
年: 1589.0

○右承旨李&#x2567F;仁, 以備邊司言啓曰: "近日北道零賊之變, 三度馳啓, 我國軍民被擄者, 無慮二十餘名之多, 而頭畜次之, 至於堡將, 亦逢歐打致弊, 其憑陵自恣之狀, 極爲痛憤, 挫威辱國之恥, 將無以一灑。 大抵此賊, 雖曰山外之情, 政丞、破吾達胡, 亦多結怨往來, 以成唇齒之勢, 凡我動靜無不與知。 若與諸部落同謀, 一時俱發, 則非但搶掠而已, 患將不測, 在我防備, 不可疎虞。 道內各邑壯健官奴及雜類等軍, 十分精擇, 山堡孤危之處, 量宜分送, 赴防精兵入送後遞還, 正合機宜, 且鏡城爲府, 當六堡要衝之地, 追邀繼援之任, 皆在判官, 自前謬發彈壓之議, 以白面書生授之。 曾無顯效, 坐失機宜, 判官黃鵬遞差, 武弁中才略俱備, 堪爲虞候者差送, 秩滿有聲績, 則例爲陞授, 何如?" 答曰: "當此農時, 新穀且未登, 怨不可言, 雜類精兵, 不必督入, 黃鵬亦不必遞。"
地名: 鏡城 (咸鏡道, 都護府)
年: 1592.0

○倭將淸正入北界, 會寧人叛, 執兩王子、諸宰臣迎降, 關南北皆陷于賊。 初, 淸正踰嶺, 而窮追王子行, 王子奔, 至鏡城。 北兵使韓克誠拒戰于磨天嶺, 海汀倉爲倭軍所綴, 軍潰而走。 王子轉入會寧府, 聞賊兵追迫, 欲向前, 鎭土兵已謀叛, 佯請守城, 自守門鑰, 使不得出。 翌日土官鎭撫鞠景仁聚徒作亂, 自稱爲大將, 以甲騎五百結陣。 時, 巡邊使李瑛、府使文夢轅在南門樓上, 愕不知所爲。 高嶺僉使柳擎天果悍壯士也。 咡謂瑛曰: "景仁叛, 而本府兵從者半, 未必盡其腹心。 公於此團集一行軍官、員役, 戒嚴而臨之。 吾則往諭景仁使解兵, 卽不聽便斬首, 諭衆使散。 公自此呼聚受降, 自然定矣。" 瑛庸懦, 搖首曰: "愼勿爲此言。" 景仁微聞其計, 使人執軍官壯健者盡斬之。 擎天見言不用, 卽與麾下數人, 開西門出去, 賊不敢追。 景仁遂圍客舍, 就執兩王子及夫人、女侍, 一行奴婢等與宰臣金貴榮、黃廷彧、黃赫, 竝其家屬, 皆綁縛置一間房, 如積峙器物。 貴榮後妻李氏年少, 賊欲刼之, 卽就館中屛柱縊死。 李瑛解甲就賊中, 哀乞請釋王子, 賊執之。 景仁以文書馳報于淸正, 淸正至府, 結陣城外, 單輿入城, 見王子、諸臣, 責景仁等曰: "此乃汝國王之親子及朝廷宰臣, 何困辱至此?" 解縛置軍中, 饋供頗厚。 遂引兵渡豆滿江, 深入老土部落, 攻陷城塢, 胡人四起邀擊, 士卒多死傷。 還由鍾城
              門岩渡江, 歷入穩城、慶源、慶興, 從海邊峽路, 還入鏡城。 諸鎭堡土兵、豪首皆執官吏叛降, 倭人兵不血刃。 鏡城戶長鞠世弼首叛, 執判官李弘業與賊。 韓克誠遁入藩胡部落, 胡人不受, 送于慶源民家, 卽被執。 淸正留兵數千, 據吉州, 
                【賊將名忠正。】
              自明川以北八鎭, 皆以叛民爲首領以鎭之, 有刑伯、禮伯之號。 江外雜胡, 乘時寇掠, 邊堡土民, 反與連結。 淸正還據安邊府, 關南州鎭亦爲叛民所據, 皆受淸正節制。 端川郡守姜燦素得民心, 頗集良民爲兵, 自衛據郡界, 谷中土民多歸之。 初, 李渾被執, 金貴榮等以便宜, 除會寧府使李瑛爲南兵使。 瑛憚南出, 求兼南北道巡邊使, 陪行王子入北, 以文夢轅爲會寧府使竝被執。 金貴榮老昏, 黃廷彧父子皆不戢下, 宮家奴輩到處侵擾, 大失人心, 以此促其叛亂。 尹卓然以詭計, 落留南道, 朝廷不省其罪, 用以代柳永立, 又以成允文代瑛, 皆匿三水山谷間。 旣而行朝聲聞復通, 訛言稍息, 亂民頗戢, 故二帥得免。
地名: 鏡城 (咸鏡道, 都護府)
年: 1593.0

○咸鏡道巡察使洪世恭馳啓曰: "被擄人領府事金貴榮妾子金闡及臨海君
              珒奴子石乙毛赤等, 今月二十六日, 逃出到陣。 詳問其根因, 則賊聞天兵, 蕩滅平壤後, 十萬餘兵踰越安邊, 大爲驚動, 被擄人物, 多數殺害。 賊將淸正率兩王子及倭二千餘名, 向去咸興府, 將爲合陣入歸之計。 領府事金貴榮, 南兵使李瑛, 長溪君
              黃廷彧, 黃承旨赫等, 於安邊府仍囚土窟, 北虞候李範, 穩城府使李錘, 會寧府使文夢軒, 訓錬奉事申希壽, 前鏡城判官李弘業家屬, 盡爲殺害。"
地名: 鏡城 (咸鏡道, 都護府)
年: 1600.0

○六月十六日成貼, 咸鏡北道兵使李守一狀啓: "六月初七日到付, 寶化堡守城軍官李重藍手本, 初六日鏡城府
              朱村倉受料載持, 以堡向來, 堡境釜里古介, 一息程中路, 賊胡隱伏, 受料人堡分防平安道砲手奴論京奴松汀、烽軍李莫乃等, 賊胡處被擄, 馳告卽時, 權管及助戰將等, 率軍追擊, 出身高義敬, 左脚及背, 三處逢箭。 森森坡權管趙希儉馳報, 寶化堡賊胡, 掠去卽時, 助戰將一同, 追擊還堡云。 大槪此賊, 甘於得利, 逐月來犯, 一不追捕, 罪在堡將。 今後賊來要處, 勇兵抄出, 多設伏兵, 期於捕斬。" 啓下備邊司, 回啓曰: "森森坡權管趙希儉, 賊胡出入之路, 全不體探, 使賊恣意往來, 如入無人之境, 甚至人物被擄, 其無意防備之狀, 極爲痛甚。 趙希儉, 姑削其職, 防禦處充軍, 觀其立功與否, 處之。 今後賊來要路, 多設伏兵, 期於捕斬, 觀察使處, 竝行移何如?" 啓依允。
地名: 鏡城 (咸鏡道, 都護府)
年: 1616.0

○丙辰三月初一日
              朔辛未備邊司啓曰: "安邊府使李時發, 則自前歷試西北重任, 備諳邊事, 定平府使沈彦明, 亦稍解武事, 雖非武官, 可以堪任。 此兩官則姑勿遞易。 咸興判官、北靑判官、鏡城判官此三邑, 以武弁中有勇略才兼字牧之人, 十分擇差以送爲當。 且韓訒以判官被論, 纔經一二年, 曾無履歷, 驟陞甲山府使。 家居有刃殺奴僕之事, 年少顚妄殘忍之人, 不可授以關防之任, 使僻遠重地, 入於其手, 任其殘虐。 竝爲遞差, 極擇差送似當。 敢啓。" 傳曰: "三邑判官, 姑勿遞, 更觀賊情處置。 韓訒仍授責效。"
地名: 鏡城 (咸鏡道, 都護府)
年: 1618.0

○禁府文希賢元情公事判付內: "文希賢被罪定配, 則監兵使何敢以軍官、別將, 使接胡人乎? 事極可駭。 前後監兵使生存者, 竝推考治罪。 文希賢以定配人, 生釁事, 嚴鞫得情。" 【文希賢謫配鏡城, 以其善胡語, 兵使使接會寧開市胡人, 故胡人疑其爲貴人。 至是, 奴兒哈赤移書於希賢, 稱爲先生, 其書歷言 ‘上國殺其祖父, 世世侵虐之失, 將欲擧兵, 願朝鮮憐之’ 云。 事聞, 朝廷使兵使稱以 ‘文希賢
              等前兵使軍裨, 今已歸京,’ 還授其書, 仍拿致希賢訊之。 其後, 奴兒哈赤果叛。】
地名: 鏡城 (咸鏡道, 都護府)
年: 1630.0

○癸丑/晝講《書傳》。 知經筵李貴曰: "臣有妄見, 昨欲請對陳達矣。 今幸入侍, 而不可以口達, 搆草而來", 仍讀於榻前。 其啓辭曰: "君臣之義, 天地之常經, 古今之通誼也。 人不知有此義, 則君不君、臣不臣、父不父、子不子。 我國之於天朝, 其義則君臣, 其恩則父子也。 奴兵西犯之說, 臣不知其的否, 而以君臣、父子大義言之, 若聞君父被兵之報, 則豈可諉以彼虜虛誇之言, 而不爲之動心乎? 今日我國, 縮手傍觀, 寂無勤王之擧。 日後天朝, 若有問罪之擧, 則其將何辭以對? 縱天朝憐我而不責, 其於君臣分義, 何哉? 且虜如聞抄兵之令, 來責我負和, 則我答曰: ‘天朝則有父子之義, 爾我則有兄弟之約, 其輕重殊矣。’ 君父大義, 虜亦知之, 必不以此, 深咎我國也。 雖抄兵, 而無皇帝之命, 則可止矣, 有皇帝之命, 則赴之亦可也。 豈拘於虜之喜怒, 而忍廢此擧乎?" 上曰: "啓辭甚善, 當令廟堂議處。" 參贊官金慶徵曰: "近聞芝次巖別堂有修葺之擧, 而其役浩大云。 雖有豐呈之禮, 而凡事當從簡約。 今此修葺, 非但有弊, 此心一着於遊賞, 則實非小過, 宜絶其漸。" 上曰: "別堂之役, 則或意慈殿往御, 故修葺之, 卿言如此, 當令停罷矣。" 講訖, 上引見暗行御史趙廷虎, 問北道弊瘼, 廷虎曰: "南道則私賤皆隷於軍兵, 而無雇工、奉足。 國法, 令其主不得收貢, 而或非其主者, 亦加侵暴, 故逃散者多。 且逋欠一事, 爲南北道巨弊矣。" 上曰: "私賤之弊, 何以變通?" 廷虎曰: "臣意老弱則竝稱保人, 以給正軍可矣。" 上曰: "曩時貪官汚吏, 唯事侵暴, 六鎭民生, 將不能支, 今亦然乎?" 廷虎曰: "鏡城號稱巨鎭, 而臣過其境內一二日程, 惟有驛村, 寂無人家。 六鎭凋弊已極, 脫有緩急, 事無可爲者, 而民心則皆懷死敵, 無畏縮之心。 若擇送兵使, 着令敎練, 則庶可以小敵大矣。 但城池、器械, 無一可恃, 官儲亦甚板蕩, 不能接待使臣矣。"
地名: 鏡城 (咸鏡道, 都護府)
年: 1633.0

○以愼天翊爲應敎, 洪
              爲平山縣監。 
                
              , 履祥之子, 霶之弟也。 
                
              嘗寓居于故王子臨海君家傍, 一日宮奴之妻, 言於
                
              妾曰: "養子陽寧君, 奉大妃密旨, 謀擧大事, 不宜居此洞。" 其妾以告
                
              。 語泄, 與妾俱被繫, 
                
              供招荒亂, 語犯慈殿, 遂見棄於士類, 至是出補。 以姜翯爲鏡城判官。 時, 北關守令, 皆用武弁, 體府啓請差以文官, 故拜之。 翯爲人狂戾, 性且嗜酒, 日與柳碩、睦性善、黃㦿輩, 相聚縱飮, 譏刺時政。 或言此數人, 會于山寺, 書巖上曰: "某可誅、某可竄、某可黜、某可罷、某可相、某可用。" 其所欲罪者, 皆當時顯用之人, 可用云者, 皆其儕流也。 朝廷方務調停之論, 且以人言爲不足信, 置而不問。
地名: 鏡城 (咸鏡道, 都護府)
年: 1664.0

○丁丑/吏曹判書金壽恒自北關還, 條陳弊瘼。 一曰: "本道糶糴各穀數多之弊。" 又曰: "內奴婢貢布升數漸濫, 一次徵貢, 蕩竭家産, 愁苦之氣, 足以感傷陰陽。" 又曰: "諸宮家賜牌奴婢收貢之時, 差奴作弊, 罔有紀極。 本道內奴婢, 切勿賜牌於宮家。" 又曰: "內奴束伍, 在前除貢, 而頃有還徵之令, 旋復寢之。 然而辛丑、壬寅兩年身貢, 仍令追徵, 已往應免之貢, 似不可追徵。" 又曰: "本道人民, 多不擧子, 蓋其生理極難, 身役最重, 民丁鮮少, 無人無役。 每年歲抄, 閑丁不足, 呱呱嬰兒, 皆入搜括, 增其年歲, 徵其價布, 故生一子, 則隣里相唁, 夫妻相泣, 而棄於道。 使小民, 父子不能相保, 實非王者之政。 必須輕其身役, 保有樂生之心, 然後可杜其患。" 又曰: "六鎭守令, 鍾城一邑之外, 皆以武弁差送, 六鎭之人, 皆願一得文臣守宰。 宜體民情, 皆以文官輪回差遣。" 又曰: "本道量田, 在於壬寅年, 到今六十年後, 地多陳荒, 田結欠縮。 而凡干貢物, 皆以當初元結出定, 道內物情, 皆願改量。" 又曰: "鏡城有國屯田, 田甚瘠确, 絶無可耕, 民不堪苦, 齊訴罷之, 而每年以百石之穀, 收捧於民間。 旣廢屯耕, 而仍捧百石於窮民, 事甚無據。" 又曰: "高原
              梁泉寺位田, 曾於反正初, 許屬大同, 以補民役, 而自去年, 內司直發移文, 奪其田之所出, 使之作布上送。 斯實事理之不當者。" 又曰: "本道不産鐵, 故南北道各邑, 皆捧鐵於民間, 以備不時之用, 而卽今留儲, 亦近二萬斤。 民間農器鋤鎌, 年年勒捧, 怨苦不少。 如有不時之用, 則雖或加捧, 而今姑停罷爲當。 朝廷多所變通, 而採施焉。"

○丁丑/
                〔吏〕
              曹判書金壽恒自北關還復命, 條陳弊瘼, 一曰: 本道糶糴各穀數多之弊, 又曰, 內奴婢貢布升數漸濫, 一次徵貢, 蕩竭家産, 愁苦之氣, 足以感傷陰陽, 又曰, 諸宮家賜牌奴婢收貢之時, 差奴作弊, 罔有紀極, 本道內奴婢, 切勿賜牌於宮家, 又曰, 內奴束伍, 在前除貢, 而頃有還徵之令。 然而辛丑、壬寅兩年身貢, 仍令追徵, 已往應免之貢, 似不可追徵。 又曰, 本道人民, 多不擧子。 蓋其生理極艱, 身役最重, 民丁鮮少, 無人不役, 每年歲抄, 閑丁不足, 呱呱嬰兒, 皆入搜括, 增其年歲, 徵其價布, 故生一子, 則隣里相唁, 夫妻相泣而棄於道。 使小民父子, 不能相保, 實非王者之政, 必須輕其身役, 俾有樂生之心然後, 可杜其患。 又曰, 六鎭守令, 鍾城一邑之外, 皆以武弁差送, 六鎭之人, 皆願一得文臣守宰, 宜體民情, 皆以文官輪回差遣, 又曰, 本道量田, 在於壬寅年, 到今六十年後, 地多陳荒, 田結欠縮, 而凡干貢物, 皆以當初元結出定, 道內物情, 皆願改量。 又曰, 鏡城古有屯田, 田甚瘠确, 絶無可耕, 民不堪苦, 齊訴罷之, 而每年以百石之穀, 收捧於民間。 旣廢屯耕, 而仍捧百石於窮民, 事甚無據。 又曰, 高原
              梁泉寺位田, 曾於反正初, 許屬大同, 以補民役, 而自去年, 內司直發移文, 奪其田之所出, 使之作布上送, 斯實事理之不當者。 又曰, 本道不産鐵, 故南、北道各邑, 皆捧鐵於民間, 以備不時之用, 而卽今留儲, 亦近二萬斤, 民間鋤鎌, 年年勒捧, 怨苦不少。 如有不時之用, 則雖或加捧, 而今姑停罷爲當。" 事下備局, 而稟議於榻前, 多所變通焉。
地名: 鏡城 (咸鏡道, 都護府)
年: 1668.0

○命全減北靑、利城、端川、吉州、明川年例京上納貢物價布及州上貢物作米, 內奴婢宮奴婢各衙門奴婢私奴婢貢米布。 半減田稅米太。 半減鏡城、會寧、安邊、德源、文川、高原、永興、咸興、洪原、三水、甲山田稅米太及內奴婢、寺奴婢、宮奴婢、各衙門奴婢貢布貢米。 全減私奴婢貢米布。 以監司權大運分等被災之啓也。
地名: 鏡城 (咸鏡道, 都護府)
年: 1669.0

○命盡減咸鏡道
              穩城稅米、大豆、奴婢身貢及洪原、明川、鏡城牛黃歲幣、醫司藥材價, 半減人蔘價布。 鍾城、慶興、三水、甲山等四邑稅米、大豆、奴婢身貢亦半減。 時北路凶荒, 因本道監司狀啓, 有是命。

○命洪原、明川、鏡城三邑稅米大豆及諸色奴婢身貢, 依鍾城等四邑例, 竝半減。

○命盡減咸鏡道
              穩城稅米大豆、奴婢身貢及洪原ㆍ明川ㆍ鏡城牛黃歲幣、醫司藥材價, 半減人蔘價布。 鍾城ㆍ慶興ㆍ三水ㆍ甲山等四邑稅米大豆、奴婢身貢亦半減。 時, 北路凶荒, 因本道監司狀啓, 有是命。

○命洪原、明川、鏡城三邑稅米大豆及諸色奴婢身貢, 依鍾城等四邑例, 竝半減。
地名: 鏡城 (咸鏡道, 都護府)
年: 1683.0

○鏡城民金鳴益一家, 發狂相亂殺。 鳴益自刃其母與其二女及從妹白三吉妻。 又使其子裕白刃其妻, 使白三吉刃其子男二人, 使其奴刃其子一人。 鳴益又自刃其奴, 三吉又執殺鳴益, 相殺者凡十人。 遣敬差官按治之。 蓋鳴益諸子患痘, 一子有顚狂之言, 鳴益以爲接邪, 卽下火釘, 群兒一時發狂, 拔劍相殺, 身首異處, 獨裕白刃傷不殊, 自言: "其時, 視其母如山禽野獸, 依父言刃之。" 大臣以本府判官李華鎭不能詳驗以聞, 請拿問, 上特命邊配。 以鳴益、裕白弑母, 其奴弑主, 一家三人罪犯綱常, 鞫裕白誅之, 論三吉以十惡。
地名: 鏡城 (咸鏡道, 都護府)
年: 1745.0

○上御仁政門, 親鞫申曰曾, 卽戊申劇賊天永之從弟也。 問其作怨國詩, 言於斗齡, 相與綢繆之狀, 供: "臣爲奴於鏡城, 故知斗齡, 而斗齡有妹求婚, 臣不許。 時, 判官鄭熙揆, 與斗齡母爲異姓四寸。 衙客崔姓人勸之婚, 臣又不許矣。 怨國詩則臣本無識, 何以作詩而言於斗齡乎?" 問金樞慶, 樞慶, 卽斗齡保受主人也。 供: "斗齡嫁妹於邑中士子, 而其時判官鄭熙揆, 借帽與帳矣。" 時, 熙揆已死, 上命追奪其職, 責言官之不論, 大司憲李春躋、司諫尹志泰引避, 請遞, 允之。
地名: 鏡城 (咸鏡道, 都護府)
年: 1776.0

○關北察民隱御史李會遂復命。 是年正月會遂奉英宗命而出, 至是反面, 以十條弊瘼別單以啓, 備邊司覆奏: "其一, 田政改量, 依文川等三邑, 從實踏驗, 使各邑守令, 每年擧行也。 其一, 安邊、文川、定平三邑交濟倉舍, 分設便否, 令道臣狀聞也。 其一, 武學依舊例許赴都試, 慰悅邊情也。 其一, 婢貢減罷後, 內奴所納雜役, 兩本宮別差, 依舊濫徵之弊, 嚴飭減給也。 其一, 鏡城以南十四邑貢布升色, 一遵五升三十五尺之式也。 其一, 劃給本道營賑耗中, 田米七百石, 於高山、居山兩驛, 每年分給馬戶, 以救絶站之患也。 其一, 森森坡、黃拓坡、造山堡等三鎭土卒, 以附近寺奴, 量宜加定也。 其一, 開市所用雜種不足者, 令道臣措備, 以除民間責納之弊也。 其一, 三、甲無鹽, 劃送隣邑之鹽也。 其一, 痛懲推刷官之弊也。" 幷從之。
地名: 鏡城 (咸鏡道, 都護府)
年: 1786.0

○配前鏡城判官閔慶世于薪智島。 先是, 咸鏡道觀察使鄭民始, 査啓言: "慶世十餘朔之間, 其所犯贓穀物, 則米豆七百三十石、粟五千一百石, 雜物則大口魚五千七百尾、魚鱐一千三百八十級, 其外雜種, 不與焉。 剩穀駄價, 俱不以本色取用, 代捧無非勒徵, 而至於空石之作穀而極矣。 官屯吏剩, 私分等穀之取用, 無非抑奪, 而至於昆布藿之作穀而極矣。 牟還加分, 餘奴捧貢, 俱係犯科, 而其他細瑣非理之事, 難以枚擧。" 義禁府覈問。 慶世啓言: "五千包之入己, 旣遲晩。 請移囚南間, 待諸條輸款。" 敎曰: "其許多罪犯, 難以殫記, 而最是推刷時虐政, 添一罔赦之斷案。 渠亦人耳, 出自侍從之列, 忍於此制, 首先毁壞, 使北民, 反願刷官之復舊。 是可忍乎?" 命更招。 慶世不盡首實, 義禁府以聞。 上謂大臣等曰: "此非但一慶世之所犯。 爲方伯者, 不能無利己之心, 故守令如此, 必先行端本之政, 可見其效矣。" 右議政金熤曰: "懲貪有二道。 廉恥明, 則人不貪, 雖無法可也, 法令行, 則貪墨者有所戢畏。 勵俗之道, 惟在於此二者矣。" 上曰: "刑名之法, 不可不用矣。" 左議政李福源曰: "懲貪之政, 固在於奬廉。" 上曰: "宋
              孝宗, 賢君也, 而當世有債帥之譏, 可不戒哉?" 福源曰: "貪不至於烹阿, 而可懲, 淸不必如吳隱之, 而可尙。 爲官長者, 取其應定之俸廩, 不爲龍斷之賤術, 則生民庶不至於困瘁。" 上曰: "生財莫先於崇儉, 止貪無過於養廉, 而近來侈靡之習, 日至於莫可挽回, 此皆予否德之致也。" 熤曰: "聖敎如此, 實生民之福也。" 又敎曰: "閔慶世之剝割貪黷, 若是無忌, 職在按察之任, 未能登時摘發。 失職大矣。 咸鏡前監司李&#x212A0;、北兵使閔義爀罷職?" 金吾啓: "獄案已具, 請照法勘斷。" 敎曰: "初供再供, 或稱遲晩, 或稱承款。 究其轉語, 則云以襲謬云。 以公用甚至曰: ‘吏招如彼, 故身供如此。’ 將此供, 若令照律, 罪在不生不死, 有犯無犯之間, 何以勘斷? 更令道伯査問。" 至是, 義禁府又以道臣査啓, 問慶世, 慶世始頗自服, 啓請刑推得情。 敎曰: "諸條現發, 無非頭會箕歛於公貨剩穀, 而轉輾反弄, 害及小民。 究厥所犯, 焉逭當律? 渠以詐密之故, 許多私用, 每托於應捧元定之物, 未可謂全然白徵於民間, 固難直斷以四十貫之數。 贓汚未準數一款, 姑且置之, 推刷作俑事, 無論所犯之尺紬分錢, 首先容奸, 此不可尋常勘律。 絶島勿限年定配。"

○癸酉/忠淸道觀察使金光默, 以奴婢推刷宣頭案聞。 敎曰: "刷奴之不付刷官, 屬之營邑, 卽予初元法令。 況今年, 卽刷定年限也。 査充査免之際, 積弊、痼瘼, 一洗前日之習, 則固善矣。 萬有一監司, 只諉守宰, 守宰一任下吏, 討索依舊, 侵虐反甚, 其可曰國有法乎? 向因鏡城倅事, 北民猶有願復刷官之說, 以此反隅, 他道列邑, 安保其無是也? 廟堂嚴飭諸道。"
地名: 鏡城 (咸鏡道, 都護府)
年: 1788.0

○甲申/關北饑, 以鄭大容爲慰諭使。 咸鏡道觀察使李崇祜, 以本道災實分等啓, 仍陳賙賑之策, 命備堂, 就議大臣稟處。 備堂徐有隣等, 回奏言: "道臣狀請中, 元還餉、交濟各穀, 分數代捧事; 鏡城以北, 寺奴貢停退事: 元軍餉、交濟穀, 從附近移劃事; 《璿源錄》、《單籍》、《單兵歲抄改案》, 竝退行事; 交濟久置條, 里社本倉捧留事; 請依施。 米一萬五千石, 許劃賑資。" 允之。 仍命差遣御史慰諭, 仍監北關賑政。
地名: 鏡城 (咸鏡道, 都護府)
年: 1798.0

○召見前咸鏡觀察使李鼎運、前平安兵馬節度使任嵂。 上曰: "本道民勢, 近果如何?" 鼎運曰: "八年連豐, 穀賤如土, 一路晏如矣。" 上曰: "貯穀之道, 豈可以近年稍熟, 一毫放心? 況本道丁酉以後, 倉廩不贍。 還穀之設, 卽爲嗣歲民食, 而近年旣云稍熟, 則可以易爲力矣。 稔歲多積, 則此小民歉歲之糧資, 廟堂稟處。" 鼎運啓言: "鍾城之設置行營, 乃所以控制六鎭, 而備蕃胡竊發之患也。 蕃胡撤歸之後, 境上無狗吠之警, 而兵使則一年一度, 移住行營, 徒貽民邑之弊, 無關捍禦之方。 以形便言之, 行營處四面受敵之地, 擁數哨守番之卒, 雖有緩急, 將何以禦敵乎? 至若鏡城本營, 地形四塞, 人民殷盛, 管轄沿江邑鎭, 而有進戰退守之勢。 故臣於昨秋巡審, 遍觀山川形勝, 採探北路物議, 南閫古有行營, 而亦緣有弊, 而中廢云。 依南閫已例, 勿住行營, 坐鎭鏡城, 恐合便宜。" 命廟堂覆奏, 備局啓言: "行營撤罷之論, 前後非一。 而建州雄長之後, 沿邊鍾落, 擧已刷撤, 或有烟火相望之地, 亦皆慴服, 此疆(爾)
                〔兩〕
              界, 百年晏然, 宜若無事乎移駐。 而難度者時勢, 無窮者事變, 今若撤罷行營, 則不出十年, 凡百排置, 必當蕩然無存, 萬一有不可不移駐之時, 則雖動一道之力, 猝無以修繕。 且念往來之弊, 非曰不苦, 而民邑熟習, 恐不可因此遽毁已成之制。" 遂寢其議。 鼎運又啓言: ‘甲山府一百二十里許, 有劒川巨里者, 與彼邊隔在鴨綠江上流。 彼地有可哥水洞、車前水洞二條捷路, 彼人之由此往來, 殆若恒留。 自虛項嶺, 至劒川巨里, 恰爲數百里空曠之地, 土品(卑)
                〔肥〕
              沃, 地不早霜, 無穀不宜。 關防若是緊重, 人民亦皆樂赴, 其在重邊固團之道, 不可曠置。 而甲山府列鎭中, 同仁堡, 不但鎭樣最殘, 殆同內地, 無甚緊關, 今若移鎭於劒川巨里, 則不待募集, 民必自聚。" 亦命廟堂覆奏。 備局啓言: "考之地圖, 參以諸議, 彼人潛採之路, 姑無論, 時居民戶, 已過四十, 同仁堡所處之地, 則雖緣在昔賊路, 偶一在此, 而旣僻且迃, 便無意義。 移此設彼, 不必持疑, 請依所奏施行。" 從之。 嵂啓言: "本道軍弊中良三手、奴三手, 俱是團束軍, 而奴三手爲第一痼弊。 良與奴, 軍則一也, 而良三手, 稱以良人, 奴三手, 謂之私賤, 不欲與之比肩。 故奴三手, 輒皆厭避逃走, 太半虛伍。 如當官鎭門聚點, 與兵使操練之時, 其所責立, 專委於主戶, 或雇立與借名, 雇價數十兩。 此乃西民切骨之冤, 今若革去良奴名色, 統稱三手, 隨闕充定, 則在軍政無虛伍之弊, 於西民, 爲支保之道矣。" 批曰: "旣聞之後, 豈可仍置乎? 卽令廟堂回啓。" 備局啓, "依擧條施行。"

○壬子/敎曰: "奴婢亦民。 也年前遍問諸道, 各陳內奴寺奴之弊。 而內奴之弊, 甚於寺奴, 諸道之中, 北關爲甚, 北關之中, 北靑、利城、端川、吉州、明川、鏡城、富寧七邑貢奴爲尤甚, 貢奴之中, 海尺又爲尤甚。 一口一年之所費, 恰至三十金, 其椎剝之苦, 責出之艱, 爲名編海奴之類, 切肌到骨之弊者久矣。 雖欲下手於蘇捄, 特以名色之各有藉重, 明知侵徵之百倍應納, 而營邑之臣, 初不敢議及弊。 豈有不可改之弊? 善改之則斯己矣。 朝家之於小民, 視均赤子, 何厚何薄? 而平民之弊, 猶且隨聞隨捄, 惟於此輩, 每諉之無奈而置之者, 子甚歉然。 且況北關, 是興王之地也, 朝家之俯庇, 此輩之仰戴, 且果如何也? 就宣頭案細考, 屢百年報司之來歷, 所謂海錯之四等應納, 有百其岐, 不一其科。 多少釐弊條件, 當令廟堂, 依筵敎逐一知委, 而擧其大者, 莫右於蠲給四等中責納最多之冬等, 在海奴, 庶或爲一分息肩之道。 七邑冬等之出於海奴者, 竝行蠲免。 此擧豈直爲此輩也? 所以推豐沛之思, 曁漆沮之貢也。 著金石不易之典, 示宮府一體之義, 如是釐弊, 如是宣綸, 內而宮差司屬, 外而道臣邑倅, 皆各貼壁恪遵, 俾有永久實効。"
地名: 鏡城 (咸鏡道, 都護府)
年: 1814.0

○禮曹, 以各式年京外忠、孝、烈狀報政府, 分等抄啓。 忠臣旌閭秩。
                【京居故學生李興植, 辛未西賊時, 從其兄祜植, 郭山任所及賊突入奮罵遇害。】
              孝子旌閭秩。
                【京居故府使沈養之, 故庶尹丁志德, 故良人池道榮, 故副正申韺, 故都正黃運祚, 贈敎官李復運, 故學生韓光益, 故童蒙愼根秀, 水原府故正言崔道文, 故進士崔受復, 積城庶人李厚孫, 鎭岑故士人柳東爀, 全州故士人趙大壽, 延安故官奴李昌梅, 安邊故學生柳仁淸, 咸興故學生朱欽烈。】
              孝婦旌閭秩。
                【豐川閑良朴震杓母崔姓, 原州故業儒李童錫妻金氏。】
              烈女旌閭秩。
                【京居故士人申錫殷妻愼氏, 故士人沈宅模妻李氏, 故將仕郞朴敬植妻郭氏, 故學生李明誠妻韓氏, 故學生趙旭永妻洪氏, 故出身徐命俊妻金姓, 故學生李羲龜妻兪氏, 故學生南秉憲妻徐氏, 故通德郞鄭昇燠妻李氏, 士人愼師一妻元氏, 故學生許晩妻李氏, 士人權仁壽妻李氏, 故學生尹佐烈妻李氏, 開城府故士人林景立妻朴氏, 故副司果劉順龍妻張氏, 水原府故下吏羅繼述妻朴姓, 故旗牌官朴奎淵妻兪姓, 始興故學生柳最寅妻金氏, 永平故學生金學禮妻成氏, 陽川故士人權攸妻丁氏, 公州贈參判崔相奎妻文氏, 淸安故士人洪在範妻金氏, 天安故良人白東齊妻崔姓, 臨陂故士人趙益淳妻金氏, 金堤故士人李晩得妻朴氏, 光州故閑良吳次培妻白姓, 法聖故閑良宋允之妻朴姓, 古阜故士人李始采妻柳氏, 大丘故士人李咸厚妻尹氏, 永川故良人朴千億妻崔姓, 聞慶故士人鄭渭妻申氏, 英陽故士人李壽延妻李氏, 居昌故士人卞東賢妻李氏, 靈山故學生裵允徽妻權氏, 昌原故業儒朴擎天妻裵氏, 慶州故士人崔宗白妻鄭氏, 楊口故學生鄭橒厦妻朴氏, 洪川故士人閔建洙妾李姓, 安峽故學生李㫼妻李氏, 春川故士人崔瑞妻李氏, 海州故士人李尙祖妻梁氏, 黃州故士人安得濟妻金氏, 瑞興故閑良嚴東延妻吳姓, 義州故士人白允希妻趙氏, 成川故學生金大白妻金氏, 故學生洪尙一妻朴氏, 順川故學生李昌國妻金氏, 嘉山故學生金仁識妻吳氏, 安北兵營吏金錫履妻金氏, 厚州鄕人元光華妻姜氏, 鏡城故學生玄啇枻妻鄭氏。】
              孝女旌閭秩。
                【大丘故士人李咸厚兩女兒。】
              忠臣贈職秩。
                【居昌故監務李智活, 端宗遜位, 棄官自靖者也。 溫陽故士人姜玳, 戊申逆變, 倡義討賊者也。 晋州故義兵將許國柱, 倭變倡義入守晋陽者也。 慶州故奉事白
                  以昭, 倭變倡義丁酉戰亡者也。 慶山故參議張夢紀, 倭變倡義殉節於唐橋之戰者也。】
              孝子贈職秩。
                【京居故通德郞金義集, 故學生尹恒東、李羲龜、南鏽, 水原府故士人金星烈, 開城府故士人韓道奕、禹得龍, 富平故衛率南淵, 洪陽故進士李彪, 藍浦故通德郞李基商, 報恩故僉知黃遇河, 故士人宋保相, 沃川故士人鄭利濟, 鎭岑故士人李乘, 牙山故士人朴履和, 長興故士人趙碩泰, 全州故郡守李汝忠, 興陽故士人秦聖夏, 羅州故士人羅尙紀, 彦陽故進士徐錫麟, 金山故士人曺世龍, 安義故學生愼守沉、知禮故學生李衒績, 晋州故學生鄭鉉毅, 安東故生員申光集, 平海故士人黃命圭, 洪川故士人閔光魯、閔百珍, 春川故學生韓德祚, 海州故士人金百源, 長淵故士人白鴻儀。】
地名: 慶源 (咸鏡道, 都護府)
年: 1409.0

○流全穩于東萊, 權守紀于甫州, 裵屯于海州, 裵蘊于忠州, 杖李叔明一百, 流慶源府。 初, 李伯剛之赴京也, 監察全穩至義州, 搜奪禁物, 還啓曰: "伯剛所齎去銀甁行器, 崔兢所齎笠帽二十, 臣謹據法收奪, 伯剛怒曰: ‘銀器且禁, 況金帶乎!’ 遂解置而去。 臣以帶非禁物, 故付諸州官而來。" 上卽命西北面都巡問使, 使人齎金帶銀甁行器, 追給于伯剛, 至則行已遠, 不能及矣。 伯剛路遇寧安君
              良祐, 借其帶而去。 至是, 命代言召穩及書狀裵屯、押物裵蘊、通事李子瑛及其時義州判官權守紀, 一處憑問。 屯、蘊、守紀皆曰: "淸平君怒穩强取禁物, 自棄金帶而去。" 獨子瑛曰: "淸平固請而穩不許。" 穩與子瑛相詰, 指天爲誓, 竟不能明。 黃喜啓曰: "罪在穩。" 卽命囚穩、守紀于巡禁司。 傳旨曰: "屯、蘊二人, 雖曰半路, 奉使有勞, 姑且勿繫。" 又曰: "今去行臺李有常所任之外, 如有所爲, 吾將置法。" 乃曰: "吾豈爲駙馬而若是乎! 洪恕之行, 搜取太甚, 以有易無, 豈其深害!" 尋幷下屯、蘊于巡禁司。 巡禁司鞫全穩等, 穩供稱: "判旨外, 誤收金帶。" 守紀、蘊、屯初言監察搜禁物之日, 以淸平君金帶盛于衾寢笥, 以授淸平之奴, 翼日, 淸平君還送其笥, 出金帶, 置之而去。 及刑問, 盡反其辭, 謂爲穩所誘, 納招不直。 巡禁司啓: "全穩罪, 《大明律》, 奉制書有所施行而違者, 杖一百。 守紀、屯罪, 律云: ‘若鞫囚而證佐之人, 不言實情, 故行誣證者, 減罪人二等。’" 上命皆付處。 執義韓尙德詣闕諫曰: "全穩之罪, 因迷惑所致, 本非懷惡者也。 遠方付處, 臣以爲過矣。" 不允。 屯之繫也, 刑曹都官正郞李叔明訪于獄中, 語之曰: "子雖至此, 然士林必有後議。 且巡禁司, 但承旨意耳, 不得擅便。" 巡禁司司直沈龜麟適聞之以聞, 上曰: "予於全穩, 雖加寬容, 爲攸司者, 宜請穩欺君之罪。 旣不如此, 雖下憲司, 誰能鞫之! 當使六曹臺諫雜治。" 乃命兵曹判書李天祐、知議政府事偰眉壽、左代言安騰、刑曹參議許遲、右司諫權遇、執義韓尙德等, 鞫叔明以士林論議之由。 巡禁司啓: "叔明罪, 律無正條, 比官吏人等挾私欺公, 妄生異議, 變亂成法者斬。" 命減一等施行, 杖一百, 流慶源府。
地名: 慶源 (咸鏡道, 都護府)
年: 1429.0

○漢平府院君
              趙涓卒, 擧哀輟朝三日, 賻米豆幷七十石、紙一百五十卷。 涓, 楊州人, 初名卿, 襄烈公
              仁璧之子。 仁璧娶桓王女生卿。 歲壬辰年十九, 授千牛衛大將軍, 我太祖卽位, 委以雲劍之任, 不離左右。 開國初, 人心未定, 上分親王子爲三番入直于內, 命涓參之曰: "雖內室燕居, 出入由意。" 仍命閽者勿禁涓出入。 以侍從勤恪, 遂策爲原從功臣, 賜田二十五結、奴婢二口。 丙子, 除果毅上將軍, 戊寅, 拜中樞院右承旨, 丙辰, 進同知摠制。 太宗在潛邸, 親愛甚篤, 及封世子, 開都督府, 以涓爲節制使, 常在禁內。 壬午, 加推忠翊戴功臣、漢平君。 時選甲士毅勇者三百人, 稱爲內甲士, 命李叔蕃與延嗣宗領其半, 涓與韓珪領其半, 分爲左右衛, 侍闕內別寢。 歲壬午, 拜右軍摠制, 時分禁兵爲三軍, 命涓爲右軍掌印摠制, 甲申, 陞都摠制。 己丑, 野人將寇朔方, 以涓威惠兼全, 可能制禦, 出爲吉州道都按撫察理使。 庚寅, 兀狄哈
              金文
              乃等入寇慶源, 殺節制使韓興富, 涓與辛有定、金重寶、郭承祐領兵尋討, 至豆門不得其賊, 誘殺兀良哈
              把兒遜等八指揮, 竝殲部族數百人, 以捷聞, 自此構釁益深。 癸巳, 轉工曹判書, 丙申, 判左軍府事, 庚子, 遷議政府贊成事。 壬寅, 太宗昇遐, 侍陵制終, 賜衣服鞍馬, 改府院君, 丙午, 進議政府右議政。 涓性溫良, 太宗寵遇無比, 卒年五十六。 諡良敬, 溫良好樂良, 夙興恭事敬。 子四: 慕、慈、惠、憐。